钦定古今图书集成/明伦汇编/氏族典/第160卷 > 韩滉
## 钦定古今图书集成/明伦汇编/氏族典/第160卷 > 韩滉

按《唐书韩休传》：“休子滉，字太冲，以荫补左威卫骑曹
参军。至德初，避地山南，采访使李承昭表为通州郡
长史，改彭王府谘议参军，擢殿中侍御史，三迁吏部
员外郎。性彊直，明吏事，莅南曹五年，再迁给事中，知
兵部选，迁右丞，知吏部选，以户部侍郎判度支。德宗
立，恶滉掊刻，徙太常卿，议者不厌，乃出为晋州刺史。”
未几，迁浙江东西观察使，寻检校礼部尚书，为镇海
军节度使。帝在奉天，淮、汴震骚，滉分兵戍河南，“既狩
梁州，又献缣十万匹，请以镇兵三万助讨贼。”有诏嘉
劳，进检校尚书右仆射，封南阳郡公。滉握彊兵，迁延
不赴难，而调发粮帛以济朝廷者，当时实赖之。贞元
元年，加检校左仆射、同中书门下平章事、江淮转运
使，封郑国公。二年，更封晋。是岁入朝，诏加度支、诸道
转运、盐铁等使。寻卒，赠太傅，谥忠肃。滉幼时已有美
名，所与游皆天下豪俊。晚节苛惨，故论者疑其“饰情
希进。既得志，则彊肆盖自其性”云。子群皋。